Margareth Hagen

Margareth Hagen (født 3. august 1965) er en norsk litteraturviter og filolog. Hagen ble valgt til rektor ved Universitetet i Bergen for perioden 2021–2025, sammen med prorektor Pinar Heggernes. Hagen utnevnte Gottfried Greve og Benedicte Carlsen til viserektorer.

Hun var prorektor med ansvar for forskning, ph.d.-utdanningen og forskningsetikk ved samme institusjon i årene 2017–2021, og dekan for Det humanistiske fakultet i årene 2013–2017. Som rektor og prorektor har Hagen markert seg som en stemme for de forskningstunge breddeuniversitetene, den akademiske friheten og forskernes arbeidsvilkår.

Akademisk karriere 
Hagen startet sin akademiske karriere ved Universitetet i Bergen hvor hun disputerte med en avhandling om retorikk med utgangspunkt i den italienske senrenessansedikteren Giraldis tragedier. Hun arbeidet etter dette som førsteamanuensis i italiensk litteratur på Det humanistiske fakultet, og ble professor i 2017. Forskningen hennes har tyngdepunkt i den italienske litteraturen på 1500-tallet og italiensk samtidslitteratur. Hun har også forsket i skjæringsfeltet mellom litteratur og naturvitenskap, og har initiert forskergruppen Litteratur og vitenskap.

Karriere og universitetspolitikk 
Hagen har engasjert seg bredt i universitetspolitikken. I årene 2008-2010 ledet hun Universitetet i Bergen sin likestillingskomité, og bidro til å utvide gruppens mandat fra kjønnsbalanse til også å omfatte et bredere likestillingsbegrep.

I 2013 ble Hagen valgt som dekan på Det humanistiske fakultet, hvor hun satt frem til hun ble valgt som prorektor under rektorvalget i 2017. Som prorektor hadde Hagen ansvar for forskningsstrategi, ph.d.-programmer og forskningsetikk. Hun tok initiativ til å lage egen politikk for yngre forskere og opprette UiB Ferd karrieresenter for yngre forskere. Hun ledet også prosjektet UiB Fram, et langsiktig utviklingsprosjekt som skal sikre de vitenskapelig ansatte gode rammevilkår for å drive forskning av høy kvalitet.

I januar 2021 gikk daværende rektor Dag Rune Olsen av, og Hagen ble av Universitetsstyret konstituert som rektor ut perioden. 26. mars samme året ble hun valg som rektor med Pinar Heggernes som prorektor med 62,5 % av stemmene.

Som rektor har Hagen arbeidet for vitalisering av universitetsdemokratiet, å styrke Universitetet i Bergen sin brede og internasjonale forskningsprofil og for vilkårene til de forskningsintensive universitetene. Rektoratet hennes har også arbeidet systematisk for å løfte den digitale kompetansen og kunnskapen bredt inn i universitetets fagportefølje.

Referanser 

Norske litteraturprofessorer
Rektorer ved Universitetet i Bergen
Professorer ved Universitetet i Bergen